《月氐王头饮器歌》
明代·李昱

北风吹寒地椒短，捲毛绵羊尾脂满。国王爱饮芦酒浆，镔刀巧削玻璃椀。

玉洼云气蒸髓红，神光欲裂泥丸宫。血魂剺面诉上帝，怒鲸倒吸银河空。

紫檀琵琶作怨语，彩姬如花踏筵舞。岂知雠骨填糟丘，鬼马悲鸣草根雨。

湘鬼髑髅空独醒，刘伶坟上苔花青。何如将身制鹦鹉，生死不离双玉瓶。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。